Odločba Komisije

z dne 26. maja 1999

o nujnih ukrepih proti širjenju škodljivega organizma Anoplophora glabripennis (Motschulsky) v zvezi s Kitajsko (z izjemo Hongkonga)

(notificirano pod dokumentarno številko K(1999) 1346)

(1999/355/ES)

KOMISIJA EVROPSKE SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 77/93/EGS z dne 21. decembra 1976 o varstvenih ukrepih proti vnosu organizmov, ki škodujejo rastlinam ali rastlinskim proizvodom, v Skupnost in proti njihovemu širjenju znotraj Skupnosti [1], kakor je bila nazadnje spremenjena z Direktivo Komisije 98/2/ES [2], in zlasti člena 15(3) Direktive,

(1) ker v primeru, da država članica meni, da je izpostavljena neposredni nevarnosti vnosa škodljivega organizma Anoplophora glabripennis (Motschulsky) na njeno območje iz tretje države, lahko začasno sprejme potrebne dodatne ukrepe za varstvo pred to nevarnostjo;

(2) ker je zaradi najdbe škodljivega organizma Anoplophora glabripennis (Motschulsky) na lesenem pakirnem materialu iz trdega lesa, ki izvira z nekaterih območij Kitajske, Velika Britanija 14. decembra 1998 sprejela uradne ukrepe, da bi zavarovala svoje ozemlje pred nevarnostjo vnosa navedenega organizma, in uvedla dodatne posebne nadzorne postopke za navedeni organizem na navedenem proizvodu;

(3) ker naj Hongkong na osnovi informacij s strani Velike Britanije in mednarodne znanstvene tehnične literature ne bi bil okužen z organizmom Anoplophora glabripennis (Motschulsky);

(4) ker bi morali biti na osnovi teh najdb uvedeni nujni ukrepi za celotno Skupnost z namenom zagotavljanja učinkovitejšega varstva pred vnosom škodljivega organizma Anoplophora glabripennis (Motschulsky) v Skupnost iz omenjene države, z izjemo Hongkonga; ker morajo ti ukrepi vključevati zahtevo, da se lesu, razen lesu iglavcev (Coniferales), ki izvira iz Kitajske (z izjemo Hongkonga), v obliki:

- - skrinj, škatel, zabojev, sodov in podobne embalaže, palet, pregradnih palet in drugih tovornih desk, paletnih kolutov, ki se uporabljajo pri transportu predmetov vseh vrst,

ali

- lesu, ki se uporablja za pritrjevanje ali podpiranje tovora, vključno z lesom, ki ni obdržal svoje naravne zaobljene površine,

odstrani skorja in da ne sme imeti izvrtin od ličink žuželk s premerom nad 3 mm, ali da se mora posušiti v sušilni peči do največ 20 % vsebnosti vlage, izražene v odstotku suhe snovi, ki se doseže z ustreznim časovno/temperaturnim razporedom;

(5) ker se v primeru, da postane očitno, da nujni ukrepi iz člena 1 te odločbe niso zadostni za preprečevanje vnosa škodljivega organizma Anoplophora glabripennis (Motschulsky) ali da niso bili upoštevani, predvidijo strožji ali alternativni ukrepi;

(6) ker bodo učinki nujnih ukrepov v letu 1999 neprekinjeno nadzorovani in ocenjeni, glede na rezultate nadzora in ocen pa bodo do 31. decembra 1999 načrtovani možni dodatni ukrepi;

(7) ker so ukrepi, predvideni s to odločbo, v skladu z mnenjem Stalnega odbora za zdravstveno varstvo rastlin,

SPREJELA NASLEDNJO ODLOČBO:

Člen 1

Les, naveden v Prilogi k tej odločbi, s poreklom iz Kitajske (z izjemo Hongkonga), se lahko vnese na ozemlje Skupnosti pod pogojem, da so bili upoštevani nujni ukrepi iz navedene priloge k tej odločbi. Nujni ukrepi, določeni v Prilogi, se nanašajo samo na les, ki je zapustil Kitajsko 10. junija 1999 ali kasneje.

Člen 2

Ne glede na določbe Direktive Komisije 94/3/ES [3] uvozna država članica Komisiji in drugim državam članicam pred 31. oktobrom 1999 predloži podrobno tehnično poročilo o uradnem nadzoru iz točke 2 Priloge.

Člen 3

Države članice sprejete ukrepe z namenom varstva svojega ozemlja pred vnosom in širitvijo škodljivega organizma Anoplophora glabripennis (Motschulsky) prilagodijo na tak način, da so v skladu s členom 1.

Člen 4

Ta odločba bo ponovno pregledana najkasneje do 31. decembra 1999.

Člen 5

Ta odločba je naslovljena na države članice.

V Bruslju, 26. maja 1999

Za Komisijo

Franz Fischler

Član Komisije

[1] UL L 26, 31.1.1977, str. 20.

[2] UL L 15, 21.1.1998, str. 34.

[3] UL L 32, 5.2.1994, str. 37 in popravek: UL L 59, 3.3.1995, str. 30.

--------------------------------------------------

PRILOGA

Za namene določb iz člena 1 se upoštevajo naslednji nujni ukrepi:

1. Lesu s poreklom iz Kitajske (z izjemo Hongkonga), razen lesa iglavcev (Coniferales), v obliki:

- skrinj, škatel, zabojev, sodov in podobne embalaže, palet, pregradnih palet in drugih tovornih desk, paletnih kolutov, ki se uporabljajo pri transportu predmetov vseh vrst,

ali

- lesu, ki se uporablja za pritrjevanje ali podpiranje tovora, vključno z lesom, ki ni obdržal svoje naravne zaobljene površine,

se obeli lubje in je brez izvrtin od ličink žuželk s premerom nad 3 mm, ali se mora posušiti v sušilni peči do največ 20 % vsebnosti vlage, izražene v odstotku suhe snovi, ki se doseže z ustreznim časovno/temperaturnim razporedom.

2. Upoštevanje določb iz odstavka 1 nadzorujejo pristojni uradni organi, navedeni v Direktivi 77/93/EGS.

--------------------------------------------------